เงินบาทเปิดตลาด 30.03/05 บาท
ธนาคารกรุงเทพ รายงาน เงินบาทเปิดตลาด 30.03/05 คาดวันนี้แกว่งในกรอบ 30.00-30.10
15 ธ.ค. 2553

ธนาคารกรุงเทพ รายงาน เงินบาทเปิดตลาด 30.03/05 คาดวันนี้แกว่งในกรอบ 30.00-30.10
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.03/05 บาท/ดอลลาร์ ปรับตัวอ่อนค่าลงเล็กน้อยจากวานนี้ที่ปิดตลาดอยู่ที่ระดับ 30.00 บาท/ดอลลาร์
เงินบาทเช้านี้ปรับตัวอ่อนค่าลงเล็กน้อย หลังจากเมื่อคืนสหรัฐฯ ประกาศตัวเลขยอดค้าปลีกในเดือน พ.ย.ที่ออกมาดีขึ้นติดต่อกันเป็นเดือนที่ 5 จึงทำให้เงินดอลลาร์แข็งค่าขึ้น ส่วนผลการประชุมของธนาคารกลางสหรัฐฯ(เฟด) เรื่องนโยบายอัตราดอกเบี้ย ก็เป็นไปตามที่ตลาดคาดการณ์ไว้ล่วงหน้า คือ คงอัตราดอกเบี้ยไว้ที่ 0 - 0.25% ปัจจัยนี้จึงไม่ค่อยมีผลอะไรมาก
"เช้านี้บาทอ่อนค่าลงไปเล็กน้อย เพราะเมื่อคืนดอลลาร์ปรับแข็งค่าขึ้นจากที่ตัวเลขยอดค้าปลีกของสหรัฐฯ ออกมาค่อนข้างดี วันนี้บาทคงทรงๆ อยู่ในระดับนี้ และคงไม่อ่อนลงไปมากนัก เพราะใกล้ช่วงสิ้นปีแล้ว ลูกค้าคงไม่ค่อยทำ lot ใหญ่ๆ เพิ่มเติม" นักบริหารเงิน ระบุ
ส่วนการเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 83.80/84 เยน/ดอลลาร์ ส่วนเงินยูโรอยู่ที่ระดับ 1.3330/3350 ดอลลาร์/ยูโร
นักบริหารเงิน คาดว่า วันนี้เงินบาทจะแกว่งอยู่ในกรอบ 30.00-30.10 บาท/ดอลลาร์